Le Landeron (Zunftwesen)

D Familie vom Stedtli Landeren (Le Landeron NE) händ sich i verschidnige Organisatione organisiert: d Pfarrei für d Religion, d Bürgergmeind für de gmeinsami Psitz wie de Wald oder s Schloss und ere Zouft. 

## Funktione vo de Zouft
Hüt gits no zwei Zöift. Bi welere mer Mitglid isch hanget de vo ab, us weler Familie mer chunt. Früener sind d Zöift für iri Mitglider Bank und Versicherig gsii. Denäbet sind s verantwortlich gsi für d Stadtverteidigung.

### D Zouft vom Heilige Geist
I de Zouft vom Heilige Geist (*Confrérie du Saint-Esprit*) sind under anderem Schüeler, Studänte und Ärzt gsi. Si isch 1357 gründet worde und häd en Spital betribe. Hüt gits die Zouft nüme.

### D Zouft vo de Heilige Fabian und Sebastian
D Zöifter vo de Zouft vom St. Fabian und St. Sebastian (*Honorable Confrérie des Saints Fabien et Sébastien*) sind vor alem Handwärcher gsi. Bi de Stadtverteidigung händs mit de Armbruscht gschosse. Bim Umzug träged si e Armbruscht mit und im Schlosshof wird dänn gschosse. 1471 isch d Zouft, won scho elter isch, vom Rudolf vo Hochbärg, Graf vo Neueburg bestätiget worde.

I dere Zouft sind altigsässnigi Stadtbürger vo de Familie Bellenot (5%), Digier (4%), Frochaux (27%), Gicot (3%), Guenot (6%), Muriset (29%), Peroset (3%), Quellet (6%) und Ruedin (17%) (Prozentagabe 2003 vom F. Frochaux).

### D Zouft vom Heilige Antonius
D Zöifter vo de Zouft vom St. Antonius (*Honorable Confrérie de Saint-Antoine*) sind ursprünglich Wiipuure gsi. Bi de Stadtverteidigung sinds Fuessoldate gsi. Si isch es bitzeli jünger wien d Zouft vom St. Sebastian und es ghööred weniger Familie dezu. Si isch 1494 vo 46 Laie und 2 Religiöse gründet worde, prichtet alti Urkunde.

## D Zöift hüt
Hüt händ di bede Zöift vor alem gsellschaftliche Charakter. Im Läbe vo de immerno katholische Stadt und vo de Pfarrei händs e wichtigi Funktion. Im modärne (und protestantische) Dorf sinds aber fascht nöd bekannt.

### Fronlichnam
A de Fronlichnamprozession machet ussert de Verein au die beede Zoift mit irne Panner mit.

### Jaarestag
Am Suntig nach dem Namenstag vo irem Patron träffed sich d Zöifter zum Jaarestaag. Am Samschtig gits e Mäss für di Verstorbnige i de Pfarrchile St. Mauritius usserhalb vo de Stadtmuure. De Suntig fangt mit ere Mäss i de Kapälle vo de Zäätuusig Ritter i de Stadt aa. Nach em Gottesdienscht wird Broot verteil. Urspünglich isch das im chalte Jänner e Armespiisig gsi. Nachane isch d Jaaresversammlig im gotische Grichtsaal vom Ratshuus.

Nach de Versammlig gits en Umzuug mit Panner und Trummle. D Manne laufed i Rei und Gliid em Alter na. Früener einisch s Stedtli uf und äne wider abe zum d Kapuziner won d Mäss glääse händ heizbegleite. D Kapuziner händ grad vis-à-vis vom Rathuus gwont. Sit immer mee Zoifter nüme im Stedtli woned, gaat de Umzug halt nomals s Stedtli uf bis zum Schloss. Det ässeds mitenand Zmittag und nachane isch no d Rächnigsversammlig. Am Aabig gat de noi Zouftmäischter Chranknigi Mitglider goge psueche.

Bis vor wenige Jaar häts am Mäntig no en Zmittag gee, won au d Fraue und d Chind händ törfe cho, ursprünglich d Witwe und d Waise vo de gstorbnige Mitglider. Ales won da staat, stimt für d Zouft St. Sebastian gnau. Bi St. Antonius chas si, das e paar Detail andersch sind.

## Weblink

* http://www.bastiens.ch - Die Zunft der Heiligen Fabian und Sebastian
* http://www.saint-antoine.ch - Die Zunft des Heiligen Antonius
* Zunftreglement von St. Antonius